ປະຊາຊົນລາວປະເຊີນກັບ ບັນຫາຄ່າຄອງຊີບສູງຂຶ້ນ
ຄົນລາວ​ປະ​ເຊີນ​ບັນຫາ​ສິນຄ້າ​​ຂຶ້ນລາຄາ ຍ້ອນການ​ລາຄາ​ນ້ຳມັນຖີບຕົວ​ສູງ​ຂຶ້ນ ​ຢ່າງ​ຕໍ່​ເນື່ອງ​ ແລະ​ການ​ຄວບ​ຄຸມ​ສິນຄ້າ​ຂາດປະສິດທິພາບ. ​
ປະຊາຊົນລາວຕ້ອງປະເຊີນໜ້າກັບບັນຫາສິນຄ້າລາຄາແພງຫຼາຍຂຶ້ນ ເຊິ່ງກໍເປັນຜົນໂດຍ ກົງມາຈາກການທີ່ລາຄານ້ຳມັນທີ່ສູງຂຶ້ນຢ່າງຕໍ່ເນື່ອງ ໃນຂະນະທີ່ການຄວບຄຸມສິນຄ້ານັ້ນ ກໍ່ຍັງຂາດປະສິດທິພາບ ສືບເນື່ອງຈາກການທີ່ທ່ານ ນາມ ວິຍະເກດ, ລັດຖະມົນຕີ ກະຊວງອຸດສະຫະກໍາ ແລະການຄ້າຂອງລາວ ໄດ້ອະນຸ ມັດໃຫ້ມີການປັບຂຶ້ນລາຄານໍ້າມັນເຊື້ອໄຟທຸກຊະນິດ ໃນ ປະເທດລາວຢ່າງເປັນທາງການ ເມື່ອວັນທີ 7 ເມສາ ທີ່ ຜ່ານມານີ້ ຊຶ່ງກໍ່ນັບເປັນການປັບຂຶ້ນລາຄາຈໍາໜ່າຍນໍ້າ ມັນພາຍໃນລາວເປັນຄັ້ງທີ 7 ແລ້ວໃນປີ 2011 ນີ້ ຊຶ່ງກໍ ໄດ້ເປັນຜົນເຮັດໃຫ້ປະຊາຊົນລາວຕ້ອງປະເຊີນກັບບັນຫາ ສິນຄ້າລາຄາແພງຫຼາຍຂຶ້ນຕື່ມອີກໃນຂະນະນີ້ ໂດຍສະເພາະແມ່ນສິນຄ້າອຸປະໂພກ, ບໍລິໂພກນັ້ນ ໄດ້ມີ ການປັບລາຄາສູງຂຶ້ນໃນອັດຕາສະເລ່ຍທີ່ເກີນກ່ວາ 10% ເມື່ອທຽບກັບໃນໄລຍະຕົ້ນປີນີ້ ເນື່ອງຈາກວ່າ ການປັບ ຂຶ້ນລາຄານ້ຳມັນດັ່ງກ່າວໄດ້ເປັນຜົນເຮັດໃຫ້ຕົ້ນທຶນການ ຜະລິດ ແລະການຂົນສົ່ງສິນຄ້າໃນລາວນັ້ນໄດ້ປັບຕົວສູງ ຂຶ້ນອີກດ້ວຍເຊັ່ນກັນ ຈຶ່ງເຮັດໃຫ້ທາງການລາວຕ້ອງຍອມ ອະນຸຍາດໃຫ້ມີການປັບຂຶ້ນລາຄາຈຳໜ່າຍສິນຄ້າໃນປະເທດອີກດ້ວຍນັ້ນເອງ ທັ້ງນີ້ ໂດຍອີງຕາມການລາຍງານຂອງແຜນການຄ້າພາຍໃນ ເຂດນະຄອນຫຼວງວຽງຈັນກໍ່ພົບວ່າ ສິນຄ້າທີ່ມີລາຄາສູງຂຶ້ນ ຫຼາຍທີ່ສຸດນັ້ນກໍແມ່ນ ສິນຄ້າໃນໝວດວັດສະດຸກໍ່ສ້າງເຊັ່ນ: ປູນຊີມັງ ກໍໄດ້ປັບລາຄາສູງຂຶ້ນລະຫວ່າງ 30,000–50,000 ກີບຕໍ່ເປົາ ສ່ວນນ້ຳມັນພືດທີ່ເຄີຍຈຳໜ່າຍໃນລາຄາທີ່ບໍ່ ເກີນ 2 ແສນກີບຕໍ່ປິບ ຂະໜາດ 18 ລິດນັ້ນ ກໍໄດ້ປັບຂຶ້ນ ເປັນ 250,000 ກີບຕໍ່ປິບ ເປັນຕົ້ນ ແຕ່ຢ່າງໃດກໍ່ຕາມ ນາຍົກລັດຖະມົນຕີລາວກໍໄດ້ອອກດຳ ລັດວ່າດ້ວຍການຄຸ້ມຄອງລາຄາສິນຄ້າ ແລະ ຄ່າທຳນຽມບໍລິການຢ່າງເປັນທາງການໃນ ໝໍ່ໆ ມານີ້ ໂດຍໄດ້ກຳນົດໃຫ້ຜູ້ປະກອບການຄ້ານັ້ນຈະຕ້ອງຕິດປ້າຍລາຄາສິນຄ້າຢ່າງ ຊັດເຈນ ແລະຈະຕ້ອງຂໍອະນຸຍາດຈາກທາງການລາວທຸກໆ ຄັ້ງທີ່ຈະມີການປັບຂຶ້ນລາຄາ ສິນຄ້າ, ທັງຍັງຈະຕ້ອງບໍ່ມີການກັກຕຸນສິນຄ້າ ແລະບໍ່ໃຫ້ແຈ້ງຂໍມູນປອມກ່ຽວກັບປະລິ ມານສິນຄ້າທີ່ເກັບມ້ຽນໄວ້ອີກດ້ວຍ ຫາກບໍ່ສະນັ້ນແລ້ວ ກໍຈະຖືກປັບໄໝຕັ້ງແຕ່ 5 ແສນ ກີບເຖິງ 5 ລ້ານກີບ ທາງດ້ານເຈົ້າໜ້າທີ່ໃນກະຊວງອຸດສະຫະກຳ ແລະການຄ້າ ກໍຍອມຮັບວ່າ ການກວດກາ ລາຄາສິນຄ້າ ແລະການດຳເນີນມາດຕະການ ຕໍ່ຜູ້ປະກອບການຮ້ານຄ້າທີ່ຝ່າຝືນດຳລັດ ຂອງນາຍົກລັດຖະມົນ ຕີດັ່ງກ່າວນີ້ ຍັງບໍ່ມີຄວາມເຂັ້ມງວດໃນພາກປະຕິບັດຕົວຈິງ ເນື່ອງ ຈາກວ່າ ຍັງຖືເປັນໄລຍະເລີ່ມ ຕົ້ນການປະຕິບັດເທົ່ານັ້ນ, ຈຶ່ງໄດ້ເນັ້ນໜັກໃນດ້ານການຕັກ ເຕືອນເປັນຫຼັກ ດັ່ງທີ່ເຈົ້າໜ້າທີ່ຄົນດັ່ງກ່າວນີ້ໄດ້ຊີ້ແຈງວ່າ: ນອກຈາກນີ້ ສິນຄ້າຢ່າງໜຶ່ງທີ່ທາງການລາວບໍ່ມີນະໂຍບາຍ ຈະຄວບຄຸມລາຄາເລີຍນັ້ນກໍຄືເຂົ້າກິນ, ເນື່ອງຈາກວ່າ ການ ຄວບຄຸມລາຄາຈະເຮັດໃຫ້ຊາວນາລາວແກ້ໄຂບັນຫາດ້ວຍການພາກັນສົ່ງເຂົ້າໄປຂາຍຕ່າງ ປະເທດຫຼາຍກ່ວາການຂາຍໃນປະເທດ, ເຊິ່ງກໍ່ຈະເຮັດໃຫ້ເກີດເປັນບັນຫາຂາດແຄນເຂົ້າ ກິນພາຍໃນປະເທດລາວໄດ້ໃນໄລຍະຕໍ່ໄປ ສໍາລັບການອະນຸມັດໃຫ້ປັບຂຶ້ນລາຄາຈໍາໜ່າຍນໍ້າມັນເຊື້ອໄຟໃນລາວໃນຄັ້ງຫລ້າສຸດນີ້ ກໍມີ ສາເຫດ ອັນດຽວກັນກັບການປັບຂຶ້ນລາຄານໍ້າມັນໃນ 6 ຄັ້ງກ່ອນໜ້ານີ້ ຊຶ່ງກໍຄືເປັນການປັບ ລາຄາຈໍາໜ່າຍນໍ້າມັນ ຕາມລາຄານໍ້າມັນໃນຕະຫລາດໂລກ ທີ່ເພີ້ມສູງຂຶ້ນຢ່າງຕໍ່ເນື່ອງ ດ້ວຍ ເຫດນີ້ ຈຶ່ງເຮັດໃຫ້ລາຄາຈໍາໜ່າຍນໍ້າມັນເຊື້ອໄຟໃນລາວໄດ້ປັບຕົວສູງຂຶ້ນໃນລະຫວ່າງ 140- 310 ກີບຕໍ່ລິດ ໂດຍຂຶ້ນຢູ່ກັບໄລຍະທາງຂອງການຂົນສົ່ງເປັນສໍາຄັນ ຊຶ່ງກໍຄືໃນຂະນະທີ່ລາຄາຈໍາໜ່າຍຢູ່ພາຍໃນເຂດນະຄອນວຽງຈັນໄດ້ ໄດ້ປັບຂຶ້ນເປັນ 11,810 ກີບ ຕໍ່ລິດ ສໍາລັບນໍ້າມັນແອັດຊັງພິເສດ ກັບ 10,640 ກີບ ແລະ 9,670 ກີບຕໍ່ລິດ ສໍາ ລັບນໍ້າມັນແອັດຊັງທຳມະດາ ແລະນໍ້າມັນກາຊວນຕາມລໍາດັບນັ້ນ ກໍປາກົດວ່າ ປະຊາຊົນ ລາວຢູ່ແຂວງຊຽງຂວາງຕ້ອງຊື້ນໍ້າມັນແອັດຊັງຊະນິດພິເສດໃນລາຄາສູງເຖິງ 11,950 ກີບ ຕໍ່ລິດ ສ່ວນນໍ້າມັນແອັດຊັງທໍາມະດາແລະນໍ້າມັນກາຊວນກໍມີລາຄາຈໍາໜ່າຍ 10,990ກີບ ແລະ 9,9850 ກີບຕໍ່ລິດຕາມລຳດັບ